Vann við útskurð á vígásum sýningarinnar um Snorra í Reykholti Norski tréskurðarmeistarinn Bjarte Aarseth kom tvívegis til Reykholts í sumar , í byrjun júlí og lok ágúst , þar sem hann vann við útskurð á vígásum sýningarinnar um Snorra Sturluson , sem nú er í smíðum . Vígásar eru samkvæmt orðabókinni tré ætluð til þess að varna ófriðarmönnum inngöngu í hús og voru á miðöldum við anddyri kirkna og bæjarhúsa . Þeir verða því settir við innganginn á sýninguna . Það var Sigríður Kristinsdóttir sem hannaði grunnmynd verksins eftir hugmynd Óskars Guðmundssonar , sagnfræðings og höfundar ævisögu Snorra , sem jafnframt er höfundur að sýningartextum . Bjarte er aðal tréskurðarmeistari norska þjóðminjasafnsins og vann hann að útskurðinum í sýningarrými Snorrastofu . Hann bauð fólki að fylgjast með , eins og hann er vanur að gera í víkingaskipasafninu í Ósló og vakti það mikla athygli sýningargesta , sem nutu þess að fylgjast með miklum meistara í útskurði . Bjarte á eftir að koma aftur í Reykholt til að ljúka útskurði á súlum , sem eru hluti vígásanna . Þá eru uppi hugmyndir um að mála vígásana en það verður gert í líflegum litum , í anda miðalda , að sögn Bergs Þorgeirssonar , forstöðumanns Snorrastofu .